Predkladacia správa

Na základe uznesenia vlády SR č. 332 z 3. apríla 2002 je Ministerstvo zahraničných vecí SR nositeľom úloh spojených s realizáciou Národného programu poskytovania zahraničnej rozvojovej pomoci. S cieľom rýchleho a efektívneho získania zahraničných skúseností z oblasti vytvárania vhodných systémov a mechanizmov pre poskytovanie oficiálnej rozvojovej pomoci sa vláde navrhuje súhlasiť s prijatím technickej pomoci zo strany Kanady, ktorá sa zaraďuje medzi tradičné donorské krajiny. Prostredníctvom Kanadskej medzinárodnej rozvojovej agentúry (CIDA) má Slovensko možnosť prijať spolu s ostatnými krajinami V4 ponuku na realizáciu invenčne zostaveného programu pod názvom „Oficiálna rozvojová pomoc pre strednú Európu - ODACE“.
Hlavným cieľom programu obsiahnutom v Návrhu Memoranda o porozumení medzi vládou SR a vládou Kanady o programe „Oficiálna rozvojová pomoc pre strednú Európu - ODACE“ (ďalej „Memorandum“) je podporiť úsilie krajín V4 smerujúce k vybudovaniu štandardných mechanizmov poskytovania oficiálnej rozvojovej pomoci (ODA), zodpovedajúcich postupom uplatňovaným v hospodársky najvyspelejších krajinách, ktoré sú najväčšími donormi v oblasti medzinárodnej spolupráce a rozvojovej pomoci. 

Ponúknutý program krajinám V4, dotovaný kanadskou vládou v objeme 15 miliónov CAD, bude členený na dve na seba nadväzujúce fázy. V prvej fáze dostane prioritu pomoc pri vybudovaní inštitucionálneho modelu poskytovania ODA vládou SR. Popri ústrednej úlohe   MZV SR sa bude na príprave inštitucionálneho plánu podieľať rad rezortných ministerstiev a ostatných ústredných orgánov štátnej správy a mimovládnych organizácii. V rámci druhej fázy dôjde k spoločnej realizácii slovensko-kanadských projektov vo vybraných tretích krajinách. 

Kanadský projekt pomoci krajinám V4 počíta s priamou expertnou pomocou zo strany kanadských odborníkov za účasti poradenských firiem. Treba oceniť, že miestom koordinácie poskytovanej technickej pomoci pre celý región V4 bude Slovensko, ktoré sa stane hostiteľom  niekoľkým dlhodobým konzultantom s pôsobnosťou taktiež pre ostatné krajiny V4.

Memorandum sa stane programovým dokumentom na nasledujúce zhruba 5-ročné obdobie, počas ktorého kanadská vláda bude podporovať spoločnú realizáciu rozvojových projektov v tretích krajinách. Memorandum bude evidované ako medzinárodná zmluva.

Záväzky, ktoré slovenská strana podpisom Memoranda prevezme, nejdú za rámec platného právneho poriadku SR. Ustanovenia Memoranda dotýkajúce sa poskytnutia oslobodenia od priamych daní kanadských fyzických a právnických osôb sú pokryté ustanovením článku 19 (Štátna služba) Zmluvy o zabránení dvojakého zdanenia medzi SR a Kanadou. Ustanovenia Memoranda dotýkajúce sa oslobodenia od dovozného cla a colných poplatkov ako aj nepriamych daní na tovary a zariadenia súvisiace s predmetom technickej pomoci sú pokryté ustanoveniami § 255 Colného zákona č. 238/2001 Z. z. a vyhlášky MF SR č. 94/1996 Z. z. ako aj  zákona č. 289/1995 Z. z. o dani z pridanej hodnoty. Do návrhu Memoranda bola zahrnutá požiadavka kanadskej strany, aby mal projektový personál a jeho závislé osoby štatút administratívneho a technického personálu v súlade s Viedenským dohovorom o diplomatických stykoch.

Podrobná informácia o programe ODACE je uvedená v Prílohe A. Podpísanie Memoranda sa uskutoční počas štátnej návštevy prezidenta republiky R. Schustera v Kanade, ktorá začína 5. júna 2002. Podpis Memoranda umožní vypracovať Plán riadenia projektu, ustanovujúci okruh subjektov  zapojených do systému poskytovania ODA v SR. Jeho profilovanie sa zameria taktiež na uvedomovaciu kampaň, vysvetľujúcu význam ODA pre širokú slovenskú verejnosť.